b'\n_START_ARTICLE_\nBir Tavilis\n_START_PARAGRAPH_\nBir Tavilis (arab. \xd8\xa8\xd9\x8a\xd8\xb1 \xd8\xb7\xd9\x88\xd9\x8a\xd9\x84 \xe2\x88\x92 vandens \xc5\xa1ulinys) yra sm\xc4\x97lio ir uol\xc5\xb3 dykumos lopin\xc4\x97lis, esantis prie sienos tarp Egipto ir Sudano._NEWLINE_Bir Tavilis oficialiai jau yra tap\xc4\x99s ma\xc5\xbeiausiai pageidaujama teritorija pasaulyje. Bir Tavilis yra vienintel\xc4\x97 m\xc5\xabs\xc5\xb3 planetos sritis, \xc4\xaf kuri\xc4\x85 pretenzij\xc5\xb3 dar neparei\xc5\xa1k\xc4\x97 jokia valstyb\xc4\x97, tarp j\xc5\xb3 ir jos kaimynai. D\xc4\x97l teritorini\xc5\xb3 ypatum\xc5\xb3, jei kuris nors kaimynas u\xc5\xbesinor\xc4\x97t\xc5\xb3 taikiai u\xc5\xbeimti Bir Tavil\xc4\xaf, jam tekt\xc5\xb3 atsisakyti sieki\xc5\xb3 \xc4\xafsitvirtinti Halaibo trikampyje. \xc5\xa0i teritorija i\xc5\xa1 esm\xc4\x97s taip pat yra uol\xc4\x97ta dykuma, ta\xc4\x8diau yra de\xc5\xa1imt kart\xc5\xb3 didesnio ploto nei Bir Tavilis ir turi pri\xc4\x97jim\xc4\x85 prie Raudonosios j\xc5\xabros._NEWLINE_Pagal 1899\xc2\xa0m. pasira\xc5\xa1yt\xc4\x85 bendro valdymo (kondominiumo) sutart\xc4\xaf ties 22\xe2\x88\x92\xc4\x85ja \xc5\xa1iaur\xc4\x97s lygiagrete tarp Egipto ir tuometinio Angl\xc5\xb3\xe2\x88\x92Egipto Sudano britai nubr\xc4\x97\xc5\xbe\xc4\x97 skiriam\xc4\x85j\xc4\x85 linij\xc4\x85. Taip atsirado ma\xc5\xbedaug 1240\xc2\xa0km ilgio pasienis, nusidriek\xc4\x99s nuo Libijos iki Raudonosios j\xc5\xabros. Pana\xc5\xa1u, kad siena tarp Egipto ir Sudano pasirod\xc4\x97 esanti truput\xc4\x97l\xc4\xaf \xe2\x80\x9eper tiesi\xe2\x80\x9c. 1902\xc2\xa0m. britai j\xc4\x85 pakoregavo trijose vietose. Nedidel\xc4\x97 teritorija \xc4\xaf \xc5\xa1iaur\xc4\x99 nuo tos vietos, kur Nilas kerta sien\xc4\x85, buvo perduota Sudano kontrolei \xe2\x88\x92 su mintimi, kad i\xc5\xa1 piet\xc5\xb3 bus papras\xc4\x8diau patekti \xc4\xaf vietinius kaimus. Ties sienos smaigaliu esantis Vadi Halfos miestas vis dar priklauso Sudanui, ta\xc4\x8diau pretenzijas \xc4\xaf j\xc4\xaf rei\xc5\xa1kia Egiptas._NEWLINE_\xc4\xae rytus nuo Vadi Halfos ir \xc4\xaf pietus nuo 22\xe2\x88\x92osios lygiagret\xc4\x97s esantis Bir Tavilis buvo perduotas Egiptui, nes Egipto pus\xc4\x97je gyvenusi gentis \xc5\xa1i\xc4\x85 teritorij\xc4\x85 naudojo kaip ganyklas. Pana\xc5\xa1iu principu \xc4\xaf \xc5\xa1iaur\xc4\x99 nuo 22\xe2\x88\x92osios lygiagret\xc4\x97s ir su Bir Taviliu besilie\xc4\x8diantis Halaibo trikampis atiteko Sudanui, nes \xc4\x8dia daugiausia dominavo Sudanui priklausan\xc4\x8dios gentys._NEWLINE_I\xc5\xa1 ties\xc5\xb3 Bir Tavilis yra ne trikampio, o trapecijos formos. Jo \xc5\xa1iaurinis pakra\xc5\xa1tys (22\xe2\x88\x92oji paralel\xc4\x97) yra 95\xc2\xa0km ilgio, o jo pietinis pakra\xc5\xa1tys nusidriek\xc4\x99s 30\xc2\xa0km \xc4\xaf pietus ir yra i\xc5\xa1 viso 46\xc2\xa0km ilgio. Bendras teritorijos plotas vos vir\xc5\xa1ija 2000\xc2\xa0km\xc2\xb2. Tuo tarpu Halaibo trikampio plotas yra ma\xc5\xbedaug 20 500\xc2\xa0km\xc2\xb2._NEWLINE_Kol kas n\xc4\x97ra duomen\xc5\xb3, kad kuri nors \xc5\xa1alis fakti\xc5\xa1kai kontroliuot\xc5\xb3 Bir Tavil\xc4\xaf, o tai rei\xc5\xa1kia, jog \xc5\xa1is plotas yra vienintelis niekam nepriklausantis kra\xc5\xa1tas pasaulyje \xe2\x88\x92 neskaitant Antarktidos.'